2 Bakorinthe 11 | Bibele e Inthaneteng | Phetolelo ea Lefatše le Lecha
11 Ke lakatsa eka le ne le ka ’mamella ho se beng le kahlolo e molemo ho honyenyane.+ Empa, ha e le hantle, lea ’mamella! 2 Etsoe ke le boulela ka poulelo+ ea bomolimo, kaha ke ile ka etsa tšepiso ea ho le nyalisa+ monna+ a le mong e le hore nka le hlahisa joaloka moroetsana ea hloekileng+ ho Kreste.+ 3 Empa ke tšaba hore ka tsela e itseng, joalokaha noha e ile ea eka Eva+ ka mano a eona, likelello tsa lōna li ka bolisoa+ hore li tlohe botšepehing le tlhoekong e lokelang Kreste.+ 4 Etsoe, joale, haeba e mong a tla ’me a bolela Jesu e mong ho fapana le eo re ileng ra mo bolela,+ kapa le amohela moea o mong ho fapana le seo le ileng la se amohela,+ kapa litaba tse ling tse molemo+ ho fapana le seo le ileng la se amohela, le mo mamella habonolo.+ 5 Etsoe ke nka hore leha e le nthong e le ’ngoe ha kea ka ka ba ea tlaasana+ ho baapostola ba lōna ba lokileng ho tlōla.+ 6 Empa esita le haeba ke se kheleke puong,+ ka sebele ha ke joalo tsebong;+ empa ka tsela e ’ngoe le e ’ngoe re ile ra ho bonahatsa ho lōna linthong tsohle.+ 7 Kapa na ke ile ka etsa sebe ka ho ikokobetsa+ e le hore le ka phahamisoa, hobane ka thabo ke ile ka le bolella litaba tse molemo tsa Molimo ntle ho tefo?+ 8 Ke ile ka tlatlapa liphutheho tse ling ka ho amohela tse lokiselitsoeng e le hore ke le sebeletse;+ 9 ’me leha ho le joalo ha ke ne ke le teng ho lōna ’me ke hloka, ha kea ka ka ba moroalo ho le ea mong,+ kaha barab’eso ba ileng ba tla ba tsoa Macedonia+ ba ile ba fana haholo ka seo ke haelloang ke sona. E, ka tsela e ’ngoe le e ’ngoe ke ile ka ipoloka ke se moroalo ho lōna ’me ka sebele ke tla ipoloka ke le joalo.+ 10 Ke ’nete+ ea Kreste tabeng ea ka hore ka sebele ha ho thibelo e tla behoa boithorisong+ bona ba ka libakeng tsa Akaia. 11 Ka lebaka lefe? Hobane ke sa le rate? Molimo oa tseba hore kea le rata.+ 12 Joale seo ke se etsang ke sa ntse ke tla se etsa,+ e le hore nka felisa lebaka la boikaketsi ho ba batlang lebaka la boikaketsi la hore ba fumanoe ba lekana le rōna boemong boo ba ithorisang ka bona. 13 Etsoe banna ba joalo ke baapostola ba bohata, basebetsi ba thetsang,+ ba iphetolang baapostola ba Kreste.+ 14 Ha ho makatse, etsoe Satane o ntse a iphetola lengeloi la leseli.+ 15 Ka hona hase letho le leholo haeba basebeletsi+ ba hae le bona ba ntse ba iphetola basebeletsi ba ho loka. Empa bofelo ba bona bo tla ba ho ea ka mesebetsi ea bona.+ 16 Ke boetse ke re, Ho se ke ha e-ba le motho ea nahanang hore ha ke na kahlolo e molemo. Ho ntse ho le joalo, haeba ka sebele le nahana joalo, le nkamohele esita le haeba ke le joaloka ea se nang kahlolo e molemo, e le hore le ’na nka ithorisa+ hanyenyane. 17 Seo ke se buang ha ke se bue ho latela mohlala oa Morena, empa ke se bua joalokaha eka ke ka ho se be le kahlolo e molemo, ka kholiseho ena e feteletseng e tloaelehileng boithorisong.+ 18 Kaha ba bangata ba ithorisa ho ea ka nama,+ ka sebele le ’na ke tla ithorisa. 19 Etsoe ka nyakallo le mamella batho ba se nang kahlolo e molemo, kaha le na le kahlolo e molemo. 20 Ha e le hantle, le mamella mang kapa mang ea le etsang makhoba,+ mang kapa mang ea harolang seo le nang le sona, mang kapa mang ea phamolang seo le nang le sona, mang kapa mang ea iphahamisetsang lōna, mang kapa mang ea le otlang sefahlehong.+ 21 Ke bolela sena se re hlomphollang, joalokaha eka boemo ba rōna bo ne bo ’nile ba fokola. Empa haeba leha e le mang e mong a etsa ka sebete nthong e ’ngoe—ke bua ka mokhoa o se nang kahlolo e molemo+—le ’na ke etsa ka sebete ho eona. 22 Na ke Baheberu? Le ’na ke eena.+ Na ke Baiseraele? Le ’na ke eena. Na ke peō ea Abrahama? Le ’na ke eona.+ 23 Na ke basebeletsi ba Kreste? Ke araba joaloka lehlanya, ke eena ka ho hlaheletseng haholo:+ mesebetsing hangata haholo,+ lichankaneng hangata haholo,+ ho otloeng ka ho fetisisang, makhatheng a lefu hangata.+ 24 Ka makhetlo a mahlano ke ile ka amohela ho Bajuda lichapo+ tse mashome a mane kantle ho e le ’ngoe, 25 ka otloa ka melamu ka makhetlo a mararo,+ ka tlepetsoa ka majoe hang,+ ka robeheloa ke sekepe ka makhetlo a mararo,+ ke hlotse bosiu bo le bong le motšehare o le mong bolibeng; 26 maetong hangata, likotsing tsa linōka, likotsing tsa masholu a litseleng,+ likotsing tsa morabeng oa heso,+ likotsing tsa lichaba,+ likotsing motseng,+ likotsing lefeelleng, likotsing leoatleng, likotsing har’a barab’eso ba bohata, 27 mosebetsing le ho sehleng, ho se robaleng bosiu+ hangata, tlaleng le lenyoreng,+ ho itimeng lijo+ ka makhetlo a mangata, serameng le tlhobolong. 28 Ntle ho lintho tseo tsa mofuta oa ka ntle, ho na le se nkhatellang letsatsi le letsatsi, ho tšoenyeha ka liphutheho tsohle.+ 29 Ke mang ea fokolang,+ ’me ’na ke sa fokole? Ke mang ea khoptjoang, ’me ’na ke sa tuke ke bohale? 30 Haeba ho ithorisa ho tla ba teng, ke tla ithorisa+ ka lintho tse amanang le bofokoli ba ka. 31 Molimo le Ntate oa Morena Jesu, eena Ea tlang ho rorisoa ka ho sa feleng, oa tseba hore ha ke bue leshano. 32 Damaseka ’musisi ea tlas’a Morena Aretase o ne a lebetse motse oa Badamaseka hore a ntšoare,+ 33 empa ka theoloa ka fensetere e lerakong ke le ka har’a baskete e lohiloeng+ ’me ka phonyoha matsoho a hae.